**Boldogok vagytok!**

*Boldogok vagytok?*

Vasárnapi igehirdetés – 2024.06.29.

**Textus: Mt 5,1-16**

*„Amikor Jézus meglátta a sokaságot, felment a hegyre, és miután leült, odamentek hozzá tanítványai. Ő pedig megszólalt, és így tanította őket:*

*Boldogok a lelki szegények, mert övék a mennyek országa. Boldogok, akik sírnak, mert ők megvigasztaltatnak. Boldogok a szelídek, mert ők öröklik a földet. Boldogok, akik éheznek és szomjaznak az igazságra, mert ők megelégíttetnek. Boldogok az irgalmasok, mert ők irgalmasságot nyernek. Boldogok a tiszta szívűek, mert ők meglátják Istent. Boldogok, akik békét teremtenek, mert ők Isten fiainak neveztetnek. Boldogok, akiket az igazságért üldöznek, mert övék a mennyek országa.*

*Boldogok vagytok, ha énmiattam gyaláznak és üldöznek titeket, és mindenféle rosszat hazudnak rólatok. Örüljetek és ujjongjatok, mert jutalmatok bőséges a mennyekben, hiszen így üldözték a prófétákat is, akik előttetek éltek.*

*Ti vagytok a föld sója. Ha pedig a só megízetlenül, mivel lehetne ízét visszaadni? Semmire sem való már, csak arra, hogy kidobják, és eltapossák az emberek. Ti vagytok a világ világossága. Nem rejthető el a hegyen épült város. Lámpást sem azért gyújtanak, hogy a véka alá tegyék, hanem a lámpatartóra, hogy világítson mindenkinek a házban. Úgy ragyogjon a ti világosságotok az emberek előtt, hogy lássák jó cselekedeteiteket, és dicsőítsék a ti mennyei Atyátokat.”*

**Bevezetés:**

*„Mindenki, akivel találkozol, megkérdezi, hogy van-e karriered, megházasodtál-e, és van-e házad, mintha az élet valami bevásárlólista lenne. De soha senki nem kérdezi meg, hogy boldog vagy-e.”* (Heath Ledger)

Heath Ledger színész volt, ő játszotta a Jokert „A sötét lovag” című filmben (2008). Kóros álmatlanságban szenvedett. Gyógyszertúladagolásban halt meg 2008. január 22-én. 28 éves volt.

*„Mindenütt a földön vágynak valami jó után, minden ember keresi, hol a boldogság. Sok mindent elérhetsz, mégis üres maradhat a szív, ha nincs benne igazi érték, mely mindenen átsegít.”* (Pintér Béla)

Könnyű életet szeretnénk – nehézség nélküli mindennapokat, hogy minden sikerüljön, amit csak szeretnénk.

A boldogságot attól várjuk, ha minden tökéletes. De nincs tökéletes élet, mivel nincs tökéletes ember sem: Hibázunk, bűnt követünk el, mert a bűn belerondít az életünkbe.

A boldogság ennek ellenére / ezzel együtt megélhető. Erre tanít Jézus a boldogmondásokon keresztül.

**1. Boldogság a hiány ellenére**

Gianna Jessen két évvel korábban született, mint Heath Ledger. Miközben méreggel akarták megölni édesanyja méhében, megszületett 10 órával a beavatkozás után. Testi fogyatékosságai ellenére is boldogan tesz bizonyságot Isten szeretetéről, mely életben tartotta őt.

*„Vaknak, összeégettnek és halottnak kellene lennem, de nem vagyok. Már a fogantatásomtól kezdve gyűlöltek nagyon sokan. És még többen szerettek, de főleg Isten. Én az Ő lánya vagyok. Jobb, ha nem szórakoznak Isten leányával. Van egy jel a homlokomon, hogy „Ajánlom, légy kedves hozzám, mert az Atyám uralja a világot!””* (Queen’s Hall, Melbourne)

Jézus azt mondja a Hegyi Beszédben:

*„Boldogok a lelki szegények…*

*Boldogok, aki sírnak…*

*Boldogok, akik éheznek és szomjaznak az igazságra…”*

Első hallásra Jézus nem éppen örömteli állapotokban lévőket nevez boldogoknak. Mégis azt állítja róluk: boldogok. Miért?

* Mert tudják, hogy szükségük van Istenre, és szükségükben Őhozzá fordulnak, és Isten az, aki betölti a szükségüket.
* Mert nincs bennük elbizakodottság, önteltség vagy nagyravágyás, csupán reménység és bizalom.
* Mert megtapasztalják Isten szeretetét, amely gazdaggá tesz, megvigasztal és megelégít.

*„Ha segítségül hívtok, és állhatatosan imádkoztok hozzám, akkor meghallgatlak benneteket.  Ha kerestek majd, megtaláltok engem, ha teljes szívből kutattok utánam.”*

*(Jer 29,12-13)*

**2. Boldogság a bűn felett aratott győzelem miatt**

*„Boldogok a szelídek…*

*Boldogok az irgalmasok…*

*Boldogok a tiszta szívűek…*

*Boldogok, akik békét teremtenek…”*

A legtöbb és legmélyebb szomorúságot a bűneink okozzák nekünk. A legmélyebb válságba a saját vívódásaink és kudarcaink juttatnak bennünket. Ezért aztán kiváltképpen öröm, ha megtapasztalhatjuk a bűneink fölött aratott győzelmet, amit Jézus vívott ki halálával és feltámadásával. A Győztes Krisztushoz való tartozás, az Ő Lelkének munkája bennünk meg is termi gyümölcsét: a szelídség, irgalmasság, tiszta szív, a békesség teremtése – mind Jézus győzelmének gyümölcsei bennünk, akik Hozzá tartozunk.

*„Boldog, akinek hűtlensége megbocsáttatott, vétke eltöröltetett. Boldog az az ember, akinek az ÚR nem rója fel bűnét, és nincs lelkében álnokság.” (Zsolt 32,1-2)*

**3. Boldogság a Jézussal vállalt közösség miatt**

*„Boldogok, akiket az igazságért üldöznek…*

*Boldogok vagytok, ha énmiattam gyaláznak és üldöznek…”*

Ezt csak azok az emberek élik meg, akik Krisztus ügyét magukévá tették! Akiket megindított annyira Jézus velünk vállalt közössége, hogy ők is közösséget vállaltak Jézussal, és együtt munkálkodnak Vele a mennyek országának építésén.

Még ha az emberek közömbösen el is nézik mindezt, a gonosz támadni és üldözni fogja Isten országának építőit a világban.

*„Ha valaki énutánam akar jönni, tagadja meg magát, vegye fel naponként a keresztjét, és kövessen engem!  Mert aki meg akarja menteni az életét, elveszti, aki pedig elveszti az életét énértem, megmenti azt.” (Lk 9,23-24)*

**Befejezés:**

A boldogságunk valós okai:

* Számíthatok Istenre
* Krisztus győzelmet aratott a bűneim felett
* Jézussal vagyok közösségben

Ha boldog vagy, azt észre fogják venni rajtad:

* Ragyogtok és fényt hoztok a világba (világ világossága)
* Ízt adtok a szürke hétköznapoknak is (föld sója)

Ha az istenfélő ember nem boldog, akkor ki lehet az?

Boldog vagy? Ha nem akkor miért nem vagy boldog? Mi hiányzik az életedből? Gondviselés? Bűnbocsánat? Krisztus?